《题竹轩诗》
宋代·华镇

岁寒青松青，落落惟修竹。烟叶舒青翠，风茎戛苍玉。

高标契嘉士，暂挹情已足。况复清阴中，耽耽有华屋。

屋下富经史，埙篪韵方睦。啄食日已肥，文綵更繁缛。

侧聆箫韶奏，联翩赴清曲。秋色正萧疏，庭宇清以肃。

且复绕修林，采采黄金菊。莫学山阳客，颠倒困醽醁。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。